**NTNU S-sak** **18/15**

**Norges teknisk-naturvitenskapelige**

**universitet**

05.06.2015

Arkiv: 2014/21625-JIR

Saksansvarlig: Berit J. Kjeldstad.

Saksbehandlere: Jon Inge Resell.

Ken R. Stebergløkken.

**N O T A T**

Til: Styret

Fra: Rektor

**Om: Utvikling av studieporteføljen**

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**Tilråding:**

Styret er fornøyd med oppfølgingen av Styrets signaler gitt i S-sak 18/14, og ber Rektor følge ytterligere opp utviklingen av studieporteføljen i samsvar med de hovedtrekk som skisseres i Rektors notat Utvikling av studieporteføljen av 05.06.2015*.*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1.0 Sakens formål**

Rektor inviterer Styret til å gi signaler og innspill til utviklingen av studieporteføljen. Saken gir en generell beskrivelse av arbeidet med studieporteføljen og hvilke endringer det jobbes med både med henblikk på endringer fra og med studieåret 2016/2017 og på sikt. I oktober 2015 vil Styret bli forelagt de endelige, konkrete forslag til eventuelle opprettelser og nedleggelser av bachelor- og masterprogram fra og med 2016/17.

**1.1 Sentrale styringsdokumenter, virksomhetsmål og føringer for studieporteføljeutviklingen**

NTNU gis signaler om utvikling av studietilbudet gjennom det årlige tildelingsbrevet fra Kunnskapsdepartementet (KD). Videre gir også [Stortingsmelding nr. 18 (2014-2015) Konsentrasjon for kvalitet; Strukturmeldingen](https://www.regjeringen.no/nb/dokumenter/meld.-st.-18-2014-2015/id2402377/), sentrale styringssignaler for denne utviklingen framover. Et av årets virksomhetsmål som også skal gjelde 2-3 år framover er at NTNU skal tilby robuste og attraktive studieprogram som møter samfunnets framtidige behov. Her ses etableringen av overordnete kriterier for porteføljeutviklingen og revisjon av kravspesifikasjonen for nye studieprogram samt utarbeidelse av opplegg for periodiske evalueringer av alle studieprogram i sammenheng. Utviklingsforslagene i studieporteføljen tar hensyn til de endringsbehov som har kommet fram i kvalitetsmeldingen. Vi viser til styresakene med tertialrapportering for 2015 og kvalitetsmelding for studieåret 2013/2014.

For å gi Styret bedre mulighet til å se utviklingen i helhet, og dermed gi sine strategiske vurderinger av de foreslåtte endringer, må vi se på hovedtrekkene i lys av de gitte føringer nevnt foran. Med bakgrunn i disse, og gjennom arbeidet med dette gjennom virksomhetsmålet, har vi trukket ut de meste sentrale føringene for utviklingen. Det framheves at studieporteføljen skal være samfunns- og arbeidslivsrelevant, oppfylle samfunnets behov for kompetanse og bidra til innovasjon og en bærekraftig samfunnsutvikling. [NOKUT-rapporten av april 2015 om arbeidslivsrelevans i høyere utdanning](http://www.nokut.no/no/Fakta/NOKUTs-publikasjoner/Utredninger-og-analyser/Norsk-utdanning/Arbeidslivsrelevans-i-hoyere-utdanning/) understreker og dokumenterer behovet for enda mer arbeidslivsrelevans. På et institusjonelt nivå må studieporteføljen ivareta NTNUs egenart med hensyn til hovedprofil, bredde og tverrfaglighet. Det vektlegges både i KDs tildelingsbrev og Stortingsmelding nr. 18 at studieporteføljen må være bærekraftig både med fokus på robuste fagmiljø, men også økonomisk bærekraftig med hensyn til rekrutteringsgrunnlag og gjennomstrømming. For å ivareta viktige utdanningsområder kan studieporteføljen like fullt ha rom for program med relativt få studenter der NTNU har nasjonale forpliktelser, eksterne samarbeidsavtaler eller der studentgruppene er reelt større enn antallet studenter tilhørende studieprogrammet tilsier.

**1.2 Fusjonen og utviklingen av studieporteføljen**

[Fusjonsprosessen](http://www.ntnu.no/fusjon) mellom NTNU og de tre høgskolene må vurderes i lys av strukturmeldingen. Denne omfattende prosessen vil naturlig nok være avgjørende for porteføljeutviklingen framover. Gjennom fusjonsprosjektet tar vi først sikte på å komme fram til *felles prosesser* for utviklingen av den sammenslåtte institusjonens samlede studietilbud. Dette innebærer også felles krav til opprettelse av studieprogram i form av felles årshjul og kravspesifikasjon. Det er først når den faglige organiseringen er vedtatt og blitt implementert at kan vi foreta de større samordninger og grep med hensyn til den nye institusjonenes samlede studieportefølje. Presentasjonen overfor samfunnet og våre potensielle studenter av en felles og helhetlig koordinert studieportefølje må følgelig komme på plass i løpet denne utviklingsperioden. Dette betyr at vi i studieåret 2016/17 i praksis vil få en videreføring av de fire institusjonenes studieporteføljer, men innenfor samme universitet.

Det er en målsetting å ha en prosess fram mot en felles, samordnet sak om studieporteføljen for studieåret 2017/18 som kan legges fram for styret i juni 2016. På denne måten kan en ivareta utviklingen i studieporteføljen for de enkelte institusjonene. Videre kan en få en bedre oversikt over status for de nåværende fire studieporteføljene og dermed starte arbeidet med å se disse i sammenheng for en samlet studieporteføljeutvikling i det nye NTNU. Det vil først være fra og med studieåret 2018/19 at en kan ha gjennomført de større samordninger og endringer med hensyn til den nye institusjonens samlede studieportefølje. Undervegs i dette løpet må en rekke viktige premissavklaringer foretas. Da tenker vi på sentrale spørsmål som for eksempel eventuell felles modulisering av emnestørrelse (7,5 og 15 studiepoeng osv. versus 5 og 10 studiepoeng osv.), hvilket blant annet må vurderes i forhold til nasjonale rammeplaner.

**2. Hovedtrekk i utviklingen av studieporteføljen**

Det arbeides godt med videreutvikling av alle studieprogram på NTNU. Dette kommer til syne både ved endringer i studieplaner og i forslagene til endringer i studieporteføljen. To sentrale hovedtrekk er økt vekt på arbeidslivsrelevans og tettere oppfølging av studentene. Dette ble også framhevet som ønskelig i [tilstandsrapporten for 2015 for høyere utdanning](https://www.regjeringen.no/nb/dokumenter/tilstandsrapporten-2015/id2409832/) som nylig ble lagt fram. Rapporten peker på at utdanningene skal ha stor arbeidslivsrelevans og bidra til mer innovasjon i samfunnet. Det blir også pekt på viktigheten av robuste fagmiljø og betydningen av at de fremste nasjonale fagmiljø hevder seg internasjonalt. Stadig flere av våre studieprogram har aktivt og studieplanfestet samarbeid med arbeidslivet, og det legges opp til mer varierte og innovative læringsformer. Dette bidrar til at NTNU svarer bedre på forventningene og føringene om samfunns- og arbeidslivsrelevans og samfunnets behov. Denne utviklingen bidrar også til at NTNUs kandidater skal være ettertraktede. Som følge av fokuset på arbeidslivsrelevans og derav nødvendigheten av samarbeidskompetanse er et av årets tiltak under virksomhetsmålet for utvikling av studieporteføljen at vi foretar en nærmere gjennomgang av mål, hensikt og verdivurdering med hensyn til NTNUs obligatoriske mastergradsemne Eksperter i team.

Et godt eksempel på økt fokus på arbeidslivsrelevans er omleggingen av bachelorprogrammet i arkeologi ved HF fra og med studieåret 2015/16. Der legges det opp til en bedre kopling mellom teori og praksis ved at blant annet størrelsen på emner som inngår i programmet øker. Dette gir også rom for mer varierte og innovative læringsformer. Studieplaner legges om for å oppnå en tydeligere rød tråd i studentenes læringsbaner. Et annet eksempel er innføringen av såkalte ingeniørstiger i flere femårige teknologiprogram ved IME og IVT. Tilsvarende omlegging skjer innenfor teknologiprogrammet i materialteknologi ved NT fra og med 2015/16. Dette er gode svar på studentenes forventinger om bedre koordinering i programmene.

Disse omleggingene skal også bidra til bedre studiegjennomstrømming. Det er fokusert på dette i flere styringsdokumenter, sist i tilstandsrapporten for 2015 for høyere utdanning. [Riksrevisjonenes undersøkelse av 21.05.2015](https://www.riksrevisjonen.no/rapporter/Sider/Studiegjennomfoeringen.aspx) om studiegjennomstrømmingen i høyere utdanning påpeker også behovet for bedre studiegjennomstrømming generelt. Med henblikk på bedret studiegjennomstrømming vurderes nye tiltak både overfor studentene og institusjonene. Økt vekt på kandidatproduksjon kan bli et virkemiddel overfor institusjonene i [det nye finansieringssystemet, jevnfør KDs høringsprosess](https://www.regjeringen.no/nb/dokumenter/finansiering-for-kvalitet-mangfold-og-samspill--nytt-finansieringssystem-for-universiteter-og-hoyskoler/id2358241/) i henhold til ekspertgruppen. Det regnes med avklaringer omkring dette innen framleggelsen av neste års statsbudsjett. Andre virkemidler innrettet direkte mot studentene kan for eksempel være at det ved studiefinansieringen blir lagt enda mer vekt på gjennomføring innen normert tid. Gjennomstrømming er fortsatt et utfordrende tema for noen studieprogram, men vi ser at flere fakultet jobber med tiltak for å stå bedre rustet framover. Dette handler om å bedre profileringen av fagtilbudene og å styrke kvaliteten på studiene. For eksempel jobber instituttene ved HF med konkrete planer for oppfølging av studenter og rekruttering som et ledd i fakultetets strategi og hovedprioriteringer framover. Det satses blant annet på oppfølgings- og progresjonssamtaler av studiefaglig og studieadministrativ art og støtte til studentdrevne faglige tiltak. Arbeidet innenfor oppfølgingen av internasjonal handlingsplan 2014-17 med blant annet økt fokus på gode utvekslingsavtaler og presisering av dette i kravspesifikasjonen har også som et av sine siktemål å bidra til bedre gjennomstrømming.

Konkrete endringer som nedleggelser og sammenslåinger viser et større fokus på å styrke og tydeliggjøre studieporteføljen. Forvaltningsutvalget for sivilingeniørutdanningen (FUS) og teknologifakultetene vurderer det store antallet toårige masterprogram. Rektor vil komme nærmere inn på dette når KDs eventuelle endring med hensyn til bruk av beskyttet yrkestittel som tilleggstittel på utstedte vitnemål i den nasjonale gradsforskriften foreligger. I tillegg til dette vil også den økte satsing på rekrutteringstiltak spesielt rettet mot studieprogram med få studenter kunne bidra til at vi vil få flere studenter på disse programmene. Den nye rekrutteringspolitikken gir fakultetene et større ansvar, og de målrettede tiltak vi nå ser vil bli vurdert i henhold til om de gir de ønskede resultat.

Et annet hovedtrekk som også kommer fram i kvalitetsmeldingen er den økte bevisstgjøringen vi ser når det gjelder erkjennelsen av hvor viktig en god time- og eksamensplanlegging er for å få en god struktur og profil både på eksisterende og nye studietilbud. Et av årets tiltak innenfor virksomhetsmålet for studieporteføljeutviklingen er en kartlegging av utfordringene innenfor time- og eksamensplanlegging. Vi tar sikte på å få gjennomført en analyse kommende høst med henblikk på tiltak fra og med neste år.

Internasjonale studietilbud, både våre egne og program i samarbeid med utenlandske institusjoner, blir nå i likhet med våre EVU-studietilbud i langt større grad enn tidligere vurdert som en del av fakultetenes helhetlige studietilbud med fokus på hva disse studietilbudene medfører av merverdi.

Flere fakultet ser på nye muligheter med henblikk på fusjonen. For eksempel vil det nye NTNU får en svært omfattende portefølje av studieprogram og videreutdanninger innen helsefag. DMF ser mulighetene dette gir for faglig samarbeid blant annet for å styrke tverrprofesjonell læring som forberedelse til samhandling i arbeidslivet.

Utviklingen i studieporteføljen viser en konsentrert innsats der hovedtrekkene svarer godt på de gitte føringer nevnt foran. Det er også klare intensjoner om å forsterke disse hovedtrekkene framover mot 2020, slik at tiltakene på kort sikt kan betraktes som viktige steg for retningen på den kommende utvikling.

**3. Forslag til endringer i studieporteføljen fra og med studieåret 2016/2017**

Rektor har bedt fakultetene melde inn mulige endringer fra og med studieåret 2016/17. Styret vil få de endelige forslagene som går på opprettelser og nedleggelser av studieprogram til endelig vurdering og vedtak i oktober. Rektor ønsker Styrets tilbakemelding på de foreløpige forslagene om dette, jfr. 3.1 og 3.2 samt vedleggslenke med fakultetenes ekspedisjoner og vedlagte tabell B. Basisbevilgningen til fakultetene endres ikke som følge av opprettelser eller nedleggelser av studieprogram.

**3.1 Opprettelser – nye masterprogram**

**3.1.1 Masterprogram i kunstproduksjon (120 studiepoeng) ved AB**

AB vurderer en mulig opprettelse av et nytt masterprogram på 120 studiepoeng innen offentlig kunstinnkjøp og kunstproduksjon fra og med studieåret 2016/17. Begrunnelsen er at dette har samfunns- og arbeidslivsrelevans. [KORO](http://koro.no/om/fakta/) (Kunst i det offentlige rom) og Trondheim kommune avdeling for kultur har etterlyst økt kompetanse innenfor konsulent-, produsent- og prosjektledelse for offentlig kunst (tidligere kjent som offentlig utsmykning). AB har tre hovedområder i arkitektur, fysisk planlegging og kunst. Fakultetet har som intensjon at alle deres toårige masterprogram skal ha en hovedtilknytning til et av disse områdene, men samtidig ha en forbindelse inn mot de to andre. Innenfor det foreslåtte masterprogrammet i kunstproduksjon vil både materialaspektet samt prosjekt- og planaspektet være sentrale samarbeidsområder.

AB anfører 15 studenter per kull som et foreløpig stipulert aktuelt antall. Det stipulerte antallet studenter per årskull er lavt, og Rektor vil sammen med fakultetet se nærmere på hvordan dette tilbudet kan koordineres eller eventuelt inngå i andre studietilbud ved AB samt øvrige fakultet. Tilsvarende må det, slik som vår kravspesifikasjon også fordrer, vurderes nærmere i forhold til tilstøtende studietilbud ved andre utdanningsinstitusjoner, som for eksempel erfaringsbasert masterprogram på 90 studiepoeng i kuratorpraksis som etableres ved Kunst- og designhøgskolen i Bergen fra 2015. Dersom dette skal fremmes som et endelig forslag til høsten vil det kreves at alle delene av kravspesifikasjonen er imøtekommet.

**3.1.2 Masterprogram i fysisk planlegging (300 studiepoeng) ved AB**

NTNU har i dag et toårig masterprogram i fysisk planlegging på 120 studiepoeng ved AB. For å sikre en mer robust basiskompetanse vurderer fakultetet å opprette et femårig, integrert masterprogram på 300 studiepoeng. En masterutdanning i fysisk planlegging fordrer både solid basiskompetanse og verktøykompetanse. Ved at fakultetet får tatt hånd om denne basiskompetansen selv vil en få et utdanningsløp der den ønskede basiskompetansen er bedre ivaretatt. Dagens toårige studieprogram har et årlig opptak på 20 studenter, og både gjennomføringen og arbeidsmarkedssituasjonen er god, men det er en varierende basiskompetanse blant studentene. Fakultetet stipulerer et tilsvarende aktuelt antall på 20 studenter også ved det eventuelle femårige masterprogrammet. Forslaget må vurderes i lys av fakultetets intensjon om at alle deres masterprogram skal ha en solid forankring i en bachelorutdanning og fakultetets tre hovedområder arkitektur, planlegging eller kunst, samtidig som programmene på masternivå skal ha en god forbindelse til de øvrige hovedområdene.

AB ser for seg at det toårige studietilbudet opprettholdes, men dette må vurderes nærmere dersom det femårige masterprogrammet blir opprettet. Innretningen ved fysisk planlegging er knyttet opp til norsk planverk, men eventuelle internasjonale spesialiseringer kan vurderes på sikt. Rektor vil be fakultetet redegjøre nærmere for det økte ressursbehovet og den økte rekrutteringsvirksomhet som dette nye tilbudet vil fordre. Dersom dette fremmes til høsten vil det kreves at alle delene av kravspesifikasjonen er imøtekommet.

**3.1.3 Erfaringsbasert masterprogram i skolefag og veiledning (90 studiepoeng) ved SVT**

Fra 2017 vil allmennlærerutdanningen bli en femårig masterutdanning. Det vil naturlig nok fortsatt være mange lærere med tidligere fireårige eller treårig lærerutdanning. Ut fra dette legges det opp til etablering av et erfaringsbasert masterprogram i skolefag og veiledning på 90 studiepoeng fra og med studieåret 2016/17. Når dette tilbudet eventuelt blir etablert høsten 2016 vil HiST og NTNU være innenfor samme institusjon. Eventuelle tilsvarende tiltak i samarbeid med øvrige institusjoner må etter Rektors vurdering avventes inntil dette tilbudet er på plass. Vi viser til den foreliggende fullt utfylte kravspesifikasjon hva gjelder både strategisk begrunnelse, økonomi og studieadministrative tiltak.

Det er foretatt en markedsvurdering av interessen for et slikt studietilbud blant lærere, skoleledere og skoleeiere i Nord-Trøndelag, Sør-Trøndelag, Nordland samt Møre og Romsdal. Interessen er stor, og de fleste ønsker en blanding av nettundervisning og samlingsbaserte moduler. På bakgrunn av dette foreslås studietilbudet etablert som et erfaringsbasert masterprogram med tre studieretninger i henholdsvis norsk, matematikk samt rådgivning og veiledning. Det stipuleres med 60 studenter fordelt på 20 per studieretning, og flere studieretninger kan eventuelt komme til etter hvert. Ved en slik etablering fra høsten 2016 vil dette være det første studietilbudet av sitt slag i landet, og rekrutteringsgrunnlaget vil med opplegget med modulbaserte samlinger og nettundervisning kunne ha hele landet som rekrutteringsbase.

De aktuelle studentene her vil først og fremst møte forskingen og det faglige utviklingsarbeidet i siste halvdel av studiet i form av metodeundervisning og masteroppgave. Det tenkes lagt opp til at masteroppgaven skal være rettet mot skolen og undervisningen, og her har SVT-fakultetet relevant forskning i et robust fagmiljø slik at kravet om forskningskopling er godt ivaretatt. Erfaringsbaserte masterprogram faller ikke inn under den ordinære opptaksrammen og skal i utgangspunktet være selvfinansierende. Forslaget til størrelse på egenbetalingen per kurs fra studentene er beregnet ut fra tilsvarende finansiering fra KD til etablerte KOMPIS-emner. Markedsvurderingen tilsier at økonomien ved dette tiltaket vil være bærekraftig, men Rektor vil sammen med NTNU Videre, SVT-fakultetet og de samarbeidende fakultetene arbeide videre med avklaringene omkring finansieringen før dette eventuelt fremmes som et endelig forslag til høsten.

**3.1.4** **Nordic Master Programmes (NMP) inklusive Nordic Five Tech/N5T-program**

NMP-ordningen, der også våre N5T-program får sin eksterne finansiering, med midler fra Nordisk Ministerråd (NMR) er nå gjort permanent. Den eksterne søknadsfristen for disse samarbeidstiltakene er imidlertid ikke før i september, men fakultetene melder at det ikke er noen slike søknader på gang i år. N5T-programmet Cold Climate Engineering som ble vedtatt opprettet i 2014 har oppstart studieåret 2016/17.

**3.2 Nedleggelser av studieprogram**

**3.2.1 Bachelorprogram i dansevitenskap (180 studiepoeng) ved HF**

Det humanistiske fakultet (HF) ved NTNU har - i likhet med de tilsvarende fakultet både nasjonalt og internasjonalt – store utfordringer med rekruttering innenfor flere av sine fagområder, og følgelig har en også utfordringer med økonomien. Fakultetet framholder at dets forslag med hensyn til endringer i studieporteføljen fra 2016/17 må ses i sammenheng med fakultetets langtidsbudsjett og den årlige revisjon av HFs strategiske personalplan for vitenskapelige stillinger. Konkret foreslår HF å legge ned fakultetets bachelorprogram i dansevitenskap som har hatt svak rekruttering, slik at fakultet kan prioritere å bruke fagmiljøets to faste vitenskapelige stillinger på de to internasjonale master-programmene som en har innenfor dette fagområdet.

**3.2.2 Internasjonalt masterprogram i lingvistikk (120 studiepoeng) ved HF**

HFs internasjonale program Master of Philosophy in Linguistics har ikke hatt opptak siden høsten 2012, og foreslås nå formelt nedlagt. Dette begrunnes i svak rekruttering og utfasing ved stillingsavgang, og må vurderes i henhold til det langsiktige planarbeidet ved HF-fakultetet.

**3.2.3 Masterprogram i filmvitenskap (120 studiepoeng) ved HF**

**3.2.4 Masterprogram i medievitenskap (120 studiepoeng) ved HF**

Masterprogrammene i filmvitenskap og medievitenskap ønskes slått sammen til ett felles master-

program med to studieretninger i henholdsvis film- og medievitenskap. Dette innebærer per definisjon en nedleggelse av to masterprogram og opprettelse av et nytt masterprogram i film- og medievitenskap, men er i praksis å anse som en omlegging slik at studietilbudene i realiteten ikke vil endres.

**3.2.5 Internasjonalt masterprogram innenfor materialteknologi (120 studiepoeng) ved NT**

Fakultetet legger opp til at det toårige internasjonale masterprogrammet innen Light Metals, Silicon and Ferroalloy Productions legges ned og erstattes av et nytt og bredere toåring internasjonalt masterprogram innen Material Sciences and Engineering fra 2016/17. Dette innebærer en nedleggelse av et eksisterende masterprogram og opprettelse av et nytt, men er i praksis å anse som en omlegging som tar sikte på et bredere og mer generisk masterprogram som også vil medføre et bredere rekrutteringsgrunnlag.

**3.3 Endringer som Rektor godkjenner – til orientering**

**3.3.1 Erasmus Mundus Joint Master Degrees (EM-JMD) ved Erasmus+**

Rektor har i henhold til Styrets delegasjonsvedtak i S-38/14 godkjent to Erasmus Mundus Joint Master

Degree-søknadsdeltakelser innenfor Erasmus+ ved vårens søknadsrunde med henblikk på implementeringer fra og med studieåret 2016/17. Det vil bli orientert om resultatet av disse søknadsprosessene i høst. Strategiske parternskap er et annet søknadsområde innenfor Erasmus+, og noen av årets søknadsdeltakelser der har intensjoner om å utvikle Joint Master Degrees på lang sikt. Det vil i så fall komme senere eksplisitte søknadsdeltakelser om det når det eventuelt måtte bli aktuelt.

**3.3.2 Nedleggelser av årsstudier/emnestudier**

**3.3.2.1 Årstudium i film- og medievitenskap (60 studiepoeng) ved HF**

HFs årsstudium i film- og medievitenskap foreslås nedlagt fra og med 2016/17 fordi årsstudiets sammensetning ikke gir noen rekrutteringsvei videre til bachelor. Film- og medievitenskap er heller ikke et prioritert fag 2 i lektorutdanningen. Forvaltningsutvalget for lektorutdanningene (FUL) har hatt en gjennomgang av valgalternativer og anbefalte en innstramming. Dette for å sikre at lektorstudentene har fagsammensetninger som skolen trenger, og for å sikre gjennomførbare timeplaner. Prioriteringene ble baserte på råd fra skoleeiere i Midt-Norge og rektorer i Trondheim. Rektor vil følge anbefalingen og legge ned dette årsstudiet fra og med studieåret 2016/17 med endelig vedtak i høst.

**3.3.2.2 Årstudium i samfunnskunnskap (60 studiepoeng) ved SVT**

SVTs årsstudium i samfunnskunnskap foreslås nedlagt fra og med studieåret 2016/2017. Etter at SVT-fakultetet gjorde om sin bachelorstruktur har det vært lagt opp til at årsstudiene skal kunne tilsvare det første studieåret i bachelorprogrammet. Dette studietilbudet gjør ikke det og Rektor vil følge anbefalingen og legge ned årsstudiet fra og med studieåret 2016/17 med endelig vedtak i høst.

**3.3.2.3 Emnestudier i samfunnsvitenskapelige fag (60 studiepoeng) ved SVT**

Tilsvarende vurdering som for årstudiet i samfunnskunnskap gjelder emnestudier i samfunns-vitenskapelige fag. Rektor vil følge anbefalingen og legge ned årsstudiet fra og med studieåret 2016/17 med endelig vedtak i høst.

**3.3.3 Navneendringer på studieprogram**

**3.3.1 Internasjonalt masterprogram innen fysiologi (120 studiepoeng) ved DMF**

Det internasjonale studieprogrammet Master of Science in Exersise Physiology and Sport Sciences endrer navn til Master of Science in Exercise Physiology. Ved navneendringer på program må det vurderes om endringen er dekkende både for studentene som er i programmet og de skal bli tatt opp til det. Ved dette tilfellet impliserer ikke navneendringen noen endring i studieplanens faglige innhold, men like fullt ønsker vi å legge opp til studenter som er tatt opp i 2015 eller tidligere uteksamineres med en gradsbenevnelse i tråd med navnet på det studieprogrammet de ble tatt opp til. Rektor vil følge anbefalingen ved å godkjenne denne navneendringen.

**3.4 Øvrige omlegginger ved fakultetene – til orientering**

SVT vil legge ned studieretningen i skoleutvikling under masterprogrammet i pedagogikk. Videre vurderer SVT oppryddinger i form av navneendring ved et par studieretninger.

NT foretar en stor endring innenfor sitt femårige integrerte sivilingeniørprogram i materialteknologi. Tilsvarende foretas justeringer i det toårige parallelle tilbudet for studenter som kommer fra treårig ingeniør-bachelor. Endringene medfører ikke noen nedleggelser, sammenslåinger eller opprettelser, men er av en så omfattende karakter av vi likevel velger å nevne dem under porteføljeendringer 2016/17 og ikke kun henviser dem til sentrale trekk under den årlige studieplanrullering av eksisterende program. Det legges blant annet opp til bedre og mer styrt opplegg for utenlandsopphold i 1-2 semester i studieløpet i tråd med vår kravspesifikasjon og i samsvar med internasjonal handlingsplan. Videre tas det sikte på en langt tettere oppfølging av studentene undervegs med sikte på å redusere det betydelige frafallet en her dessverre har hatt, og fakultetet vil avsette de nødvendige ressurser til dette.

Videre vil NT legge ned studieretningen materialkjemi og energiteknologi i det toårige master-programmet industriell kjemi og bioteknologi. Dette toårige programmet er en parallell til det tilsvarende femårige, og rekrutterer ingeniører som ønsker en toårig påbygning til sivilingeniør. Fakultetet ønsker denne nedleggelsen fordi denne studieretningen vil komme i overlapp med det endrete materialteknologistudiet. For øvrig har denne studieretningen hatt få studenter de siste årene. Fakultetet anser det også som mest hensiktsmessig at ingeniører som søker opptak til toårig sivilingeniørstudium innenfor materialteknologistudier heller tas opp til det justerte toårige material-teknologiprogrammet.

**Vedlegg:**

1. Lenke:

Fakultetenes fullstendige oversendelser per 1/5-15; AB – DMF – HF – IME – IVT – NT – SVT.

1. Tabellariske oppsummeringer av fakultetenes oversendelser:

Tabell A: -Oppsummering av fakultetets helhetlige vurdering av langsiktig porteføljeutvikling.

Tabell B: -Fakultetenes foreløpige forslag til endringer i porteføljen f.o.m. studieåret 2016/17.

Tabell C: -Mulige sammenslåinger gitt endringer i rammer mht gradsbenevnelser m.v.

1. Samlet framstilling av studieporteføljen inklusive foreløpige endringsforslag 2016/17.